**Kære medlemmer af Vejlauget for Stamvejen Lynggårdsvej** 10.4.2020

På generalforsamlingen 2019 besluttede vi at afholde dette igen den 27.4.2020. Vi er imidlertid blevet indskrænket i vores frie færden, således at forsamlinger over 10 personer ikke er tilladt. Derfor har vi i bestyrelsen besluttet at udsætte generalforsamlingen.

Vi har været i dialog med Advokat Henrik Lyhne, som også hjalp os da vi stiftede vejlauget og var dirrigent til både den stiftende og første ordinære generalforsamling. Han har vurderet, at der ikke i forhold til vedtægterne, er noget til hinder for, at vi udskyder generalforsamlingen til 2021.

Derfor har vi på et virtuelt bestyrelsesmøde besluttet, at vi udsætter generalforsamlingen til 2021 den sidste mandag i april, som er den 26. april 2021. Skulle der på baggrund af den beslutning tilgå bestyrelsen massive protester mod det fra medlemmerne, vil vi på vores næste møde i bestyrelsen, som forventes at kunne ligge i juni 2020, drøfte henvendelserne og evt. revurdere beslutningen. I fald beslutningen står ved magt, fortsætter det aftalte kontingentniveau på 500 kr. pr husstand pr år frem til næste generalforsamling.

Næstformand i vejlaugets bestyrelse Edvard Vammen har meddelt, at han ikke genopstiller til bestyrelsen ved generalforsamlingen 2020. Den har vi udsat til 2021 jf. ovenstående og derfor har Edvard meddelt bestyrelsen, at han udtræder pr. 30. april 2020. Jette Lyngholm, som har været suppleant siden foreningens start og deltaget i alle bestyrelsesmøderne, indtræder i Edvards sted, og på næste bestyrelsesmøde udpeger bestyrelsen en ny næstformand.

Jeg vil benytte lejligheden til at takke Edvard for hans utrættelige arbejde med at få vejlauget op at stå samt hans arbejde med at gå i dialog med alle beboere i kvarteret for at det kunne lykkes at komme i gang med arbejdet i vejlauget. Edvard har ligeledes vedholdende gået rundt med nyhedsbreve i samtlige postkasser i kvarteret og stillet op til møder med myndigheder og rådgivere. Og sidst men ikke mindst har Edvard været foregangsmand i forhold til at lappe de små huller i vejen med kold asfalt. Endnu en gang tak for din indsats Edvard. Du har tilkendegivet, at du stadig står til rådighed med opbakning og hjælp også i fremtiden.

Som det kan ses på bagsiden af dette brev, viser regnskabet for 2019 en formue på ca. 130.000 kr. Penge som stammer fra indmeldelse og kontingent. De tilbud, vi har fået ind på en total renovering af vejen, ligger på plus/minus 300.000 kr., så der er et stykke vej endnu. Et års kontingent betalt af alle nuværende medlemmer øger formuen med ca. 20.000 kr. om året jf. budget for 2020 som ses på bagsiden af dette brev.

På næste generalforsamling vil bestyrelsen foreslå, at vi tager imod et af de indkomne tilbud på renovering af vejen. Og ligeledes, som en forudsætning, aftaler, hvordan vi via forudbetalt kontingent og private lån hos medlemmer af vejlauget, som måtte stille sig til rådighed for det, skaffer differencen mellem vores formue og prisen for renovering af vejen.

Af de 66 mulige medlemmer af vejlauget er der ca. 2/3 som har meldt sig ind. Der skal her lyde en opfordring til, at flere kommer med, da formålet med vejlauget ene og alene er at sørge for at stamvejen er i en god stand for både biler, cykler og gående til og fra alle husstande i kvarteret. I disse Corona-tider tales der meget om samfundssind. Det kunne vi jo oversætte til Lynggårdskvarter-sind, hvis man skulle mangle motivation til at melde sig ind i foreningen.

Fortsat god påske til alle fra bestyrelsen for Vejlauget

v/formand Kristian Mikkelsen, Lynggårdsvej 20

[www.stamvejen-lynggaardsvej.dk](http://www.stamvejen-lynggaardsvej.dk)

# Regnskab 2019 - [Vejlauget for stamvejen Lynggårdsvej](https://stamvejen-lynggaardsvej.dk/)

|  |  |  |
| --- | --- | --- |
|  |  |  |
|  |  |  |
| Indtægt |  |  |
|  | kontingent | 19.500 |
|  | indskud | 0 |
|  | bank saldo | 113.582 |
| **I alt** |  | **133.082** |
|  |  |  |
| Udgift |  |  |
|  | Vej reparation | 1.540 |
|  | web/mail | 278 |
|  | bank gebyr | 156 |
|  | bestyrelses udgifter | 590 |
|  |  |  |
| **I alt** |  | **2.564** |
|  |  |  |
|  |  |  |
| Banksaldo ultimo 2019 |  | **130.518** |

# Budget 2020 - [Vejlauget for stamvejen Lynggårdsvej](https://stamvejen-lynggaardsvej.dk/)

|  |  |  |
| --- | --- | --- |
|  |  |  |
|  |  |  |
| Kasse |  | DKK |
|  | kontingent | 19.500 |
|  | indskud | 0 |
|  | bank saldo primo | 130.518 |
| **I alt** |  | **150.018** |
|  |  |  |
| Udgifter |  |  |
|  |  |  |
|  |  |  |
|  | Vej reparation | 1.000 |
|  | Bestyrelses udgifter | 1.000 |
|  |  |  |
| **I alt** |  | **2.000** |
|  |  |  |
|  |  |  |
| Kasse beholdning ultimo 2020 |  | **148.018** |